**Maria Vive Salome (Wivi) Roslander** (vuoteen 1915 **Smedberg**, 16. heinäkuuta 1891 Oulu – 31. maaliskuuta 1973 Helsinki) oli suomalainen kirjanpitäjä, joka toimi SDP:n kansanedustajana vuonna 1922.

Elämä
-----

Wivi Roslanderin vanhemmat olivat Kruunupyyssä syntynyt ratavartija Simon Wilhelm Smedberg (1863–1918) ja Luodosta kotoisin ollut Hanna Matilda Litens (1869–1923). Perheessä oli kymmenen lasta. Roslander kävi Pietarsaaressa ruotsinkielisen Marian kansakoulun, ja työskenteli kauppakoulusta valmistuttuaan Osuusliike Kansan konttoristina ja kirjanpitäjänä Porissa 1909–1915 sekä Kehityksen kirjanpitäjänä Raumalla 1915–1918.

Porissa Roslander osallistui muun muassa Arbetets Vänner -yhdistyksen toimintaan. Sisällissodan aikana hän oli punaisten perustaman Rauman kaupunginvaltuuskunnan jäsen, ja joutui sodan loppuvaiheessa valkoisten vangiksi. Roslanderin puoliso sai surmansa sodan jälkiselvittelyissä, jonka jälkeen hän työskenteli kirjanpitäjänä Oulussa 1919 ja Osuusliike Työnvoiman kirjanpitäjänä Varkaudessa 1919–1922. Roslander oli ehdolla Turun läänin pohjoisessa vaalipiirissä vuoden 1919 eduskuntavaaleissa ja tuli ensimmäiselle varasijalle. Oskari Leivon kuoltua Roslander nousi eduskuntaan seitsemän kuukauden ajaksi tammikuussa 1922.

Kansanedustajakautensa jälkeen Roslander työskenteli Osuusliike Oma-Avun kirjanpitäjänä Joensuussa 1923–1925 sekä Suomen Punaisen Ristin julkaisuosaston kirjanpitäjänä Helsingissä 1925–1954. Hän oli mukana muun muassa Suomen Liiketyöntekijäin Liiton ja sosialidemokraattisen työläisnaisliiton toiminnassa.

Puoliso
-------

Wivi Roslanderin puoliso oli porilainen Väinö Aleksander Roslander (s. 1885), jonka kannsa hän solmi oikeuden julistaman avioliiton vuonna 1914. Väinö Roslander oli metallimies, joka oli Porin sosialidemokraattisen nuorisojärjestön perustajajäseniä. Myöhemmin hän työskenteli Kehitys Oy:n Rauman konttorin hoitajana ja oli Rauman sosialidemokraattisen kunnallisjärjestön puheenjohtaja. Sisällissodan aikana Väinö Roslander oli muun muassa Rauman vallankumousoikeuden jäsen. Hänet teloitettiin Raumalla toukokuussa 1918.

Lähteet
-------

1. ↑  Seka-ilmoituksia.  *Sosialidemokraatti*, 2.10.1915, nro 111, s. 4. Kansalliskirjasto. Viitattu 29.7.2020.
2. 1 2 3 4  .aspx Wivi Roslander *Suomen kansanedustajat*. Eduskunta. Viitattu 11.10.2015.
3. ↑  Maria Wivi Salome Roslander (Smedberg)  24.5.2019. Geni. Viitattu 29.7.2020.
4. ↑  Vid Maria folkskolas årsexamen.  *Folket*, 4.6.1904, nro 14, s. 2. Kansalliskirjasto. Viitattu 29.7.2020.  (ruotsiksi)
5. ↑  Arbetets Vänners Ungdomsklubb.  *Björneborgs Tidning*, 22.12.1911, nro 98, s. 3. Kansalliskirjasto. Viitattu 29.7.2020.
6. ↑  Rauman kirje.  *Länsi-Suomi*, 20.4.1918, nro 18, s. 3–4. Kansalliskirjasto. Viitattu 29.7.2020.
7. ↑  Rajala, Pertti: *Punaista on aate : Satakunnan Sosialidemokraatit ry 100 vuotta*, s. 123. Pori: Satakunnan Sosialidemokraatit, 2005. ISBN 952-91969-3-8.
8. ↑  Kööpenhaminan kurssien suomalaiset osanottajat.  *Liiketyöläinen*, 1928, nro 9, s. 10. Kansalliskirjasto. Viitattu 29.07.2020.
9. ↑  Sos.-dem. Työläisnaisliiton edustajakokous käsitellyt tärkeitä asioita.  *Sosialisti*, 30.5.1929, nro 122, s. 8. Kansalliskirjasto. Viitattu 29.7.2020.
10. ↑  För äkta makar.  *Björneborgs Tidning*, 11.9.1914, nro 69, s. 3. Kansalliskirjasto. Viitattu 29.7.2020.  (ruotsiksi)
11. ↑  Kunniaa kaatuneille.  *Sosialistinen Aikakauslehti*, 16.4.1920, nro 8, s. 3–4. Kansalliskirjasto. Viitattu 29.7.2020.
12. 1 2  Aalto, Artturi: Muistosanoja vainajista.  *Työväen kalenteri 1920*, 1920, s. 180. Kansalliskirjasto. Viitattu 29.7.2020.
13. ↑  Vallankumoukselliset tuomioistuimet.  *Suomen Kansanvaltuuskunnan Tiedonantaja*, 16.2.1918, nro 14, s. 4. Kansalliskirjasto. Viitattu 29.7.2020.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |